Okresná prokuratúra Košice II 
Mojmírova 5, 040 46 Košice 1 	

Sp. zn. : 4 Pv 520/12/8803	Košice II, 24.10.2012
EEČ : 2-64-344-2012

U Z N E S E N I E

Trestná vec:	obvinený XXXXX  
Prečin:	Nebezpečné vyhrážanie podľa § 360 odsek 1, odsek 2 písmeno a, písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Košice II
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: skladník - ŽSR XXXXX
a
poškodenou:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 50,00 € 
b.	Konkrétny adresát peňažnej sumy určenej na všeobecne prospešné účely: XXXXX 
c.	Suma odovzdaná štátu na peňažnú pomoc obetiam trestnej činnosti: 50,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: skladník - ŽSR XXXXX
realizované policajtom Obv.odd. PZ XXXXX - XXXXX pod spisovou značkou XXXXX
V trestnej veci vedenej proti obvinenému XXXXX za prečin nebezpečného vyhrážania podľa § 360 ods. 1, ods. 2 písm. a), b) Trestného zákona, na tom skutkovom základe, že

- v Košiciach,  v byte na ul. XXXXX dňa 24.7.2012 v čase okolo 21.25 hod., po predchádzajúcom požití alkoholu vulgárne nadával a vyhrážal sa svojej bývalej manželke XXXXX, že ju zabije a následne jej zabránil odísť z bytu tak, že ju chytil a ťahal za vlasy, pravou rukou ju opakovane udieral do oblasti zátylku a do ľavej oblasti tváre pod oko a počas toho na ňu kričal, že ju zabije, že zdochne a následne pri tom, ako si bránila tvár notebookom, jej tento vytrhol a začal ju ním udierať do tváre a pritom sa jej opakovane vyhrážal až do príchodu policajnej hliadky, čím menovanej svojím konaním spôsobil zranenia a to pomliaždenie záhlavia hlavy, pomliaždenie čelovej oblasti hlavy, pomliaždenie oboch očníc, pomliaždenie dolnej pery úst, podvrtnutie krčnej oblasti chrbtice ľahkého stupňa, pomliaždenie a podvrtnutie driekovej oblasti chrbtice ľahkého stupňa, pomliaždenie oboch ramien ľahkého stupňa a pomliaždenie oboch predlaktí ľahkého stupňa  s dobou liečenia a prípadnej práceneschopnosti súhrnne v trvaní do 7 dní a vzbudil u nej dôvodnú obavu, že svoje vyhrážky uskutoční.  

Odôvodnenie: 
Uznesením povereného príslušníka Obvodného oddelenia PZ, XXXXX - XXXXX, sp. zn. XXXXX zo dňa 25.7.2012, bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX za prečin nebezpečného vyhrážania podľa § 360 ods. 1, ods. 2 písm. a), b) Trestného zákona, na tom skutkovom základe, ako je to uvedené vo výrokovej časti tohto uznesenia.

Preskúmaním na vec sa vzťahujúceho spisového materiálu som zistila, že v predmetnej trestnej veci sa koná o prečine nebezpečného vyhrážania podľa § 360 ods. 1, ods. 2 písm. a), b) Trestného zákona, za ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 Trestného poriadku.

Obvinený XXXXX a poškodená XXXXX vyslovili súhlas s uzavretím zmieru. Obvinený slobodne, vážne, zrozumiteľne a určito vyhlásil, že spáchal skutok, pre ktorý je trestne stíhaný  a svoje konanie oľutoval.

Poškodená XXXXX vyhlásila, že obvinený sa jej patrične ospravedlnil za svoje protiprávne konanie a uistil ju, že v budúcnosti sa obdobného skutku voči jej osobe nedopustí. Nárok na náhradu škody si v trestnom konaní neuplatnila.

Obvinený zložil šekom na účet Okresnej prokuratúry XXXXX II, čiastku vo výške 100,-€. Z uvedenej peňažnej sumy, určenej na všeobecne prospešné účely patrí štátu na peňažnú pomoc obetiam trestnej činnosti najmenej 50%, kde obvinený určil  50%, teda sumu 50,- € a zvyšok sumy 50,- €, určil na všeobecne prospešné účely na XXXXX

Vzhľadom na vyššie uvedené skutočnosti som dospela k záveru, že sú splnené podmienky na to, aby v danej veci mohol byť schválený zmier a bolo zastavené trestné stíhanie proti obvinenému, a to aj s poukazom na povahu a závažnosť spáchaného činu, na mieru akou bol trestným činom dotknutý záujem spoločnosti na ochrane majetku oprávnených osôb, na osobu obvineného, na jeho majetkové pomery a že takýto spôsob rozhodnutia je dostačujúci z hľadiska naplnenia účelu Trestného zákona a Trestného poriadku, a preto som rozhodla tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Stela Vasiľová
prokurátorka